Dié skole deur tot Super-eindronde | Netwerk24
Deur Wim Pretorius 24 Oktober 2019 09:47
Die Hoërskool Klerksdorp se Kayla van der Bergh sal een van diegene wees om dop te hou in die 100 m-hekkies by 2020 se Superskole-atletiekreeks se eindronde. Foto: Frans Lombard
'n Unieke byeenkoms sal in 2020 van Suid-Afrika se voorste kragte in skoleatletiek teen mekaar opweeg wanneer die noorde en die suide swaarde kruis.
Nie minder nie as 57 skole sal in Februarie opruk na die Universiteit van Pretoria se L.C. de Villiersstadion waar hulle in die o.16 en o.19 afdelings sake op die atletiekbaan sal uitspook by die Superskole-atletiekreeks wat deur Twizza geborg word.
Twee byeenkomste is in die verskillende streke gehou waar skole se uitslae bepaal het of hulle vir die eindronde kwalifiseer.
Vanuit die noorde se geledere sal die Jakaranda A-bond interhoër van 2019 se afdeling-wenners die Afrikaanse Hoër Seunskool, Afrikaanse Hoër Meisieskool en Hoërskool Menlopark onder die deelnemers tel, terwyl die Helpmekaar Kollege van Johannesburg, Dr. EG Jansen van Boksburg, Garsfontein, Prestige College van Hammanskraal, Waterkloof en die Tuks Sportskool almal ook 'n sterk saak sal stel.
Bethlehem Voortrekker Hoërskool en Vorentoe High School van Johannesburg sal veral in die langafstande uitblink.
Die Parkies het tydens die kwalifiserende ronde die gemengde afdeling én die meisiesafdeling gewen, terwyl Affies se seuns koning gekraai het in die seunsafdeling.
Die Parel Vallei High School het weer die septer geswaai in die suide se gemengde afdeling, met die La Rochelle Girls High wat die meisiesafdeling oorheers het en die Hoër Jongenskool Paarl (Boishaai) wat in die seunsafdeling geseëvier het.
Dit sal egter as 'n nadeel beskou word dat die eindronde op 1 Februarie gehou word wanneer meeste skole se atletiekseisoen nog nat agter die ore gaan wees en atlete steeds op soek sal wees na hul beste peil.
Skole heropen eers op 15 Januarie wat beteken dat die atlete nie veel tyd sal hê om die roes af te skud nie.
Vir meeste skole sal dié byeenkoms waarskynlik betreklik laag op die prioriteitslys wees met die interhoërs wat uiteraard steeds die hooffokus sal wees.
Nietemin word die byeenkoms deur Twizza bemark as die een wat die "beste atletiekskool in Suid-Afrika" sal aanwys.
Dít ten spyte van 'n tekort aan o.14, o.15 en o.17 afdelings.
Die trofee waarmee die wenners huiswaarts sal mik sal self ook glo die "grootste in Suid-Afrikaanse skolesport" luidens Twizza wees, hoewel dié nog nie sy verskyning gemaak het nie.
Skole wat deur is na die eindronde:
Suide: Hoër Jongenskool Paarl, Hoërskool Belville, Boland Landbou, Hoërskool DF Malan, Hoër Tegniese Skool Drostdy, Paul Roos Gimnasium, Wynberg Boys High School, Hoërskool Parow, Fairmont High School, Hoërskool Hugenote (Wellington), La Rochelle Girls High School, Hoërskool Duineveld, Hoër Meisieskool Bloemhof, Hoër Meisieskool Paarl, Parel Vallei High School, Milnerton High School, Hoërskool Stellenberg, Sarepta Secondary School.